รายงานคณะกรรมการตรวจสอบ

คณะกรรมการตรวจสอบประกอบด้วยกรรมการอิสระ 3 ท่านโดยมีศาสตราจารย์กิตติคุณสุภาพรรณ
รัตนาภรณ์ เป็นประธานคณะกรรมการตรวจสอบ ศาสตราจารย์ลี จิ เลนและคุณสุพัฒน์
ลิมปาภรณ์เป็นกรรมการตรวจสอบ
และมีผู้จัดการฝ่ายตรวจสอบภายในเป็นเลขานุการของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามที่กำหนดไว้ในกฎบัตรของคณะกรรมการตรวจสอบและตามที่ได้รับมอบหมายจากคณะกรรมการบริษัท
สำหรับงวดบัญชีสิ้นสุด ณ วันที่ 31 ธันวาคม 2551 คณะกรรมการตรวจสอบมีการประชุมทั้งหมด 7
ครั้ง โดยศาสตราจารย์กิตติคุณสุภาพรรณ รัตนาภรณ์และคุณสุพัฒน์
ลิมปาภรณ์ได้เข้าร่วมประชุมครบทุกครั้ง สำหรับศาสตราจารย์ลี จิ เลนได้เข้าร่วมประชุม5
ครั้งและร่วมประชุมผ่านทางโทรศัพท์ 2 ครั้งซึ่งสรุปการปฏิบัติงานในปี 2551 ที่สำคัญได้ดังต่อไปนี้

1.  สอบทานงบการเงินทั้งรายไตรมาสและประจำปีของบริษัทฯ อย่างอิสระกับผู้สอบบัญชี
    ว่างบการเงินและการเปิดเผยข้อมูลในงบการเงินของบริษัทฯ มีความถูกต้อง และ เชื่อถือได้
    แล้วนำเสนอคณะกรรมการบริษัท

2.  สอบทานและประเมินผลการปฏิบัติงานของฝ่ายตรวจสอบภายในตั้งแต่การวางแผนการตรวจสอบ
    การปฏิบัติงานตรวจสอบ การรายงานผลการตรวจสอบ และการติดตามผล
    โดยคณะกรรมการตรวจสอบได้ให้ข้อเสนอแนะเพื่อปรับปรุงให้การตรวจสอบภายในมีประสิทธิภาพยิ่งขึ้น
    และคณะกรรมการตรวจสอบมีความเห็นว่าบริษัทฯ
    ได้จัดให้มีระบบการควบคุมภายในและการตรวจสอบภายในที่เหมาะสม

3.  สอบทานว่าบริษัทฯ ได้ปฏิบัติอย่างถูกต้องตามกฎหมายและข้อกำหนดต่างๆ ที่เกี่ยวข้อง
    ซึ่งคณะกรรมการตรวจสอบมีความเห็นว่าบริษัทฯ
    มีกระบวนการที่ช่วยให้ความมั่นใจว่าการปฎิบัติงานของบริษัทเป็นฯ ไปตามกฎหมายที่เกี่ยวข้อง

4.  สอบทานให้มีการเปิดเผยข้อมูลอย่างเพียงพอในงบการเงินของบริษัทฯ
    สำหรับรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    และคณะกรรมการตรวจสอบมีความเห็นสอดคล้องกับผู้สอบบัญชีว่ารายการดังกล่าวเป็นรายการที่สมเหตุผล
    รวมทั้งมีการเปิดเผยอย่างเหมาะสม

5.  พิจารณาความรู้ความสามารถและความเป็นอิสระของผู้สอบบัญชีของบริษัทฯ
    และเสนอแต่งตั้งต่อคณะกรรมการบริษัทรวมทั้งให้ความเห็นชอบค่าตอบแทนของผู้สอบบัญชี
    ซึ่งคณะกรรมการตรวจสอบมีความเห็นให้เสนอ บริษัทสำนักงานเอินส์แอนด์ ยัง
    จำกัดเป็นผู้สอบบัญชีของบริษัทฯ อีกวาระหนึ่งสำหรับงวดบัญชีสิ้นสุดวันที่ 31 ธันวาคม 2552
    โดยอาจเป็นนายณรงค์ พันตาวงษ์ ผู้สอบบัญชีรับอนุญาตเลขที่ 3315 หรือ นางสาวทิพวัลย์
    นานานุวัฒน์ ผู้สอบบัญชีรับอนุญาตเลขที่ 3459 หรือ นางสาวศิราภรณ์ เอื้ออนันต์กุล
    ผู้สอบบัญชีรับอนุญาตเลขที่ 3844 คนใดคนหนึ่งแห่ง บริษัท สำนักงาน เอินส์แอนด์ยัง จำกัด
    ทั้งนี้คณะกรรมการตรวจสอบจะได้เสนอให้คณะกรรมการบริษัทฯ
    นำเสนอที่ประชุมใหญ่ผู้ถือหุ้นประจำปี 2552 เพื่อพิจารณาแต่งตั้งต่อไป
    รวมทั้งขออนุมัติค่าสอบบัญชีจำนวนเดียวกับปีก่อนคือ 4,200,000
    บาทบวกค่าใช้จ่ายที่เกิดขึ้นจริงอีกจำนวนหนึ่ง

1.  สอบทานกฎบัตรของคณะกรรมการตรวจสอบและทำการปรับปรุงที่เหมาะสมซึ่งเป็นการปรับปรุงกฎบัตรครั้งที่
    3
    เพื่อให้สอดคล้องกับหน้าที่และความรับผิดชอบของคณะกรรมการตรวจสอบตามกฎหมายใหม่ที่เกี่ยวข้องรวมทั้งได้ให้ความเห็นชอบนโยบายของบริษัทฯ
    ในการกำกับดูแลกิจการที่ดีและในการอนุรักษ์สิ่งแวดล้อมที่เหมาะสม

นอกจากนี้ คณะกรรมการตรวจสอบมีความเห็นว่าบริษัทฯ
ได้มีการขยายงานในต่างประเทศหลายประเทศ
จึงควรมีระบบการบริหารความเสี่ยงที่ดีนอกจากระบบการควบคุมภายในที่เหมาะสม
ซึ่งคณะกรรมการบริษัทก็ได้เห็นชอบและได้เริ่มดำเนินการพัฒนาระบบการบริหารความเสี่ยงของบริษัทฯ

อนึ่ง
คณะกรรมการบริษัทได้มีการประเมินผลการปฏิบัติงานโดยรวมของคณะกรรมการเองตั้งแต่ปีที่ผ่านมา
เพื่อให้คณะกรรมการปฏิบัติงานอย่างมีประสิทธิผลยิ่งขึ้น

คณะกรรมการตรวจสอบได้เห็นการทำงานอย่างเต็มที่ของคณะกรรมการและฝ่ายบริหารในอันที่จะทำให้บริษัทฯ
สามารถดำเนินงานได้อย่างยั่งยืนและเจริญก้าวหน้าอันจะเป็นประโยชน์ต่อผู้ลงทุนและบุคคลผู้ที่มีส่วนได้เสียอื่นๆ

  ( ศาสตราจารย์กิตติคุณสุภาพรรณ รัตนาภรณ์ )

  ประธานคณะกรรมการตรวจสอบ

  ในนามของคณะกรรมการตรวจสอบ

  บริษัท เดลต้า อีเลคโทรนิคส์ (ประเทศไทย) จำกัด (มหาชน)